
Tripsó Évának hívnak. A rendi nevem Paula, Szent Pál apostolról kaptam. Az akkori elöljáróval, Marianna nővérrel együtt döntöttünk e név mellett. A pécsi egyetemisták csináltak akkoriban egy rockoperát Szent Pál apostol életéből, ami engem mélyen megérintett. Beszéltünk erről az elöljáróval és később ő szívesen adta nekem a Paula nevet Szent Pálról, aminek én nagyon megörültem. A közösség tagjait ekkor Marianna, Veronika, Mónika, Zsófia, és Ágnes nővérek alkották. Jóval később jött Bakonygyepesről a többi nővér és Gabriella nővér Balatonalmádiból. Hedvig nővért mi hoztuk el Külsővatról, miután agyvérzést kapott. Az örök fogadalmat már Ágnes nővér kezébe tettem. 

1976. február 13-án születtem Debrecenben. Vallásos családban nevelkedtem, az édesapám református, édesanyám római katolikus. A Hosszúpályi római katolikus templomban kereszteltek meg, ide jártunk szentmisére minden vasárnap, édesanyám szülőfalujába. Hajnalban kellett a templomba indulnunk a buszjáratok ritkasága miatt. Amikor megérkeztünk, nagymamám ágyába bújtam, ott vártam ki az időt, amikor indulhatunk a templomba. Szentmise után együtt voltunk még a nagyszüleimmel, keresztszüleimmel, és este hazamentünk.

Szüleim Konyáron élnek, testvérem nincs. Voltak azért gyerekek a környezetemben: az unokatestvéreim, a szomszédok, akikkel együtt játszottam gyerekkoromban. Elsőáldozásra és bérmálkozásra egyedül készültem, a Konyártól 10 km-re levő Derecskén részesültem ezekben a szentségekben. Középiskolai tanulmányaimat Berettyóújfaluban végeztem. 

Tizennyolc éves koromban, egy tévé műsor kapcsán gondoltam arra először, hogy szerzetes legyek. A Katolikus krónikában láttam nővéreket, akik haldoklókat segítettek át az örök életre. Ez az élmény nagyon felkavart és nagyban meghatározta a hivatásomat. Azt éreztem, valahogy én is szeretnék segíteni az embereken. Akkoriban sok vallásos műsort néztem a tévében, hallgattam a rádióban, és nagyon sokat jegyzeteltem. Rengeteget tanultam ezekből, követtem a római eseményeket, fogékony voltam a vallásos témákra. Mikor jött a továbbtanulás kérdése, úgy éreztem, nekem is csinálnom kell valamit, a Zsámbéki Katolikus Tanítóképző Főiskola tanító-hitoktató szakára jelentkeztem. A főiskola befejezésekor már biztos voltam benne, hogy apáca szeretnék lenni. A családom nem örült neki, mikor bejelentettem, mi a tervem. Aztán eljöttek meglátogatni, s mikor látták, hogy jó helyen vagyok, jól érzem magam, elfogadták a döntésemet.

A főiskolán tanító szakon 1998-ban, hitoktató szakon 1999-ben végeztem. Úgy kerültem a premontrei rendbe, hogy a vasárnapi szentmisére járva megismertem a nővéreket, velük imádkoztam a zsolozsmát. A jelenlegi rendház épületének az iskola szárnya régen a főiskola kollégiuma volt, ebben laktam. 1999-ben már elkezdtem dolgozni a Premontrei napközi otthonban a gyerekekkel, mint napközis nevelő. Ebben az évben jelölt lettem a rendben. Amikor befejeztem a hitoktató szakot, beléptem a rendbe, 2000 augusztusában lettem novícia. Innentől kezdve hordom a fehér habitust. 

A noviciátus idején sekrestyési teendőim voltak. Amikor letelt a két év, hitoktattam a Zichy Miklós Általános Iskolában, harmadik és negyedik osztályos gyerekeket tanítottam. 1996-ban megalakult a Premontrei Szakközépiskola, itt kezdtem el tanítani 2005-ben. 2008-ban elkezdtem végezni az angol szakot a piliscsabai Pázmány Péter Katolikus Egyetemen, de Miskolcon fejeztem be. Jelenleg az angol tanári szakot végzem a Károli Gáspár Református Egyetemen. 

Az énekelt liturgia és az orgona hangja az, ami nekem nagyon sokat jelent, ami nélkül nem tudnék élni. Amikor a szentmisében a pap énekelve imádkozza a prefációt, akkor érzem legközelebb magamhoz a jó Istent. Énekeltem a zsámbéki kórusban és a hétköznapi miséken is éveken keresztül vezettem az énekeket. A Nagypénteki Virrasztó Zsolozsmában hangzik el legkedvesebb idézetem a Szentírásból. „Jó az embernek, ha igát hordoz ifjúságától fogva. Üljön le a magányban és hallgasson, amikor ráteszi az Úr; szája érjen le a földig. Talán még van remény. Tartsa oda arcát annak, aki üti, teljen el gyalázattal. Mert az Úr nem veti el az embert mindörökre. Mert ha büntet is, újra megkönyörül nagy irgalmában.” (Siral 27-32) 
 
Manapság a templomban a ministráns gyerekeket öltöztetem, éneklek a kórusban és segítek a virágdíszítésben, néha a vásárlásban is. Hétköznapokon általában 14/15 óráig óráim vannak a szakiskolában, ezért nem mindig tudok segíteni. A házimunkában, vendégeink szolgálatában szoktam még tevékenykedni. 

A legjobb barátnőm egy kollégám a szakiskolában. Marcsinak hívják, 3-4 éve tanít itt, azóta ismerem. Nagy szeretettel fogadtam, mint angol tanárt, aminek ő nagyon megörült. Ettől kezdve barátokká váltunk. Főiskolán is voltak barátaim, ismerőseim, de amikor befejeztük, már nem sokáig tudtuk tartani a kapcsolatot. Én itt maradtam, ők elmentek. De van azért, akivel még tartom a kapcsolatot, Biatorbágyon lakik az egyik főiskolás barátnőm. 

A hobbijaim közé tartozik az éneklés, zenehallgatás, keresztrejtvény fejtés, olvasás, de mostanában nem nagyon van ilyenekre időm a tanulás miatt. Szeretek még kirándulni, sétálni, ha van rá lehetőségem. 

Ha visszagondolok az eddigi életemre, anyai nagymamám is eszembe jut. Ő nagyban hozzájárult a hivatásomhoz. Fontosnak tartotta az én vallásos nevelésemet, sokat imádkozott az unokáiért. Apai nagymamámat sajnos nem ismerhettem, de gyerekkoromban rengeteg jót hallottam róla. Így azt gondolom, nagyszüleimnek is része van abban, hogy én ezt az életet élem.

